‘n Oplossing vir ondankbaarheid (en hope ander sondes) | Baptistekerk Kemptonpark
Januarie 18, 2013 by baptistekerkkemptonpark	‘n Oplossing vir ondankbaarheid (en hope ander sondes)	“Wees in alles dankbaar” (1 Tessalonisense 5:18a).
en jy, gans ontmoedig, vrees om te vergaan –
en jy sal verbaas oor wat God verleen!
Hierdie woorde kom uit die Halleluja liedboek (lied 245) en is ‘n goeie oplossing teen ondankbaarheid. “Dink oor wat jy verdien”, het een prediker by ‘n konferensie gesê. “As jy dink jy verdien ‘n mooi kar, gerieflike meubels, en ‘n gelukkige gesin, sal jy kla indien jy enigiets minder kry. Maar as jy dink jy verdien die hel, sal jy dankbaar wees vir enigiets meer.” Dis goeie raard.
Ondankbaarheid is ‘n kenmerk van ongeredde mense (Romeine 1:21). Ateïste is ondankbaar. Hoe kan dit anders wees? Vir wie moet hulle dankie sê as dit reën of as hulle kos het – vir die Big Bang of evolusie teorie? Vir hulleself? Moenie soos die ongelowiges wees nie, maar dank God in alles (v.18). Paulus het sy eie raad gevolg en God altyd gedank vir die Tessalonisense se geloof en groei (1:2, 2:13, 3:9-13). Aan die Efesiërs skryf hy: “terwyl julle God die Vader altyd vir alles dank in die Naam van onse Here Jesus Christus” (Efesiërs 5:20).
Moenie soos ‘n kind wees wat so bly is oor sy geskenk dat hy vergeet van die maatjie wat dit vir hom gegee het. Moenie vergeet om die Here te dank wanneer dinge goed gaan nie. Moet ook nie so moedeloos word wanneer dinge sleg gaan, sodat jy vergeet om die Here te dank nie. Toe Job alles verloor het was sy gebed: “Naak het ek uit my moeder se skoot gekom, en naak sal ek daarheen terugkeer. Die Here het gegee, en die Here het geneem: die Naam van die Here sy geloofd!” (Job 1:21).
Om te sorg dat jy altyd dankbaar is kan jy gerus Filippense 4:6-9 toepas. Hier is ‘n voorstel. Bid oor alles wat in jou lewe gebeur. Bid sodra die moeilikheid tref. Pleit by die Here. En bid met dankbaarheid (v.6). Dank die Here vir wat jy het. Dank Hom vir sy verlossing. Dank hom dat die situasie jou nader aan Hom bring. Dank Hom dat Hy jou nie volgens verdienste straf nie. Dank Hom vir ‘n duisend ander dinge. Skryf sommer drie keer op ‘n dag dinge neer waarvoor jy dankbaar is. En dink dwarsdeur die dag oor hierdie dinge (v.8). Kry vir jou ‘n Christen-vriend wat ‘n goeie voorbeeld van dankbaarheid stel en spandeer baie tyd saam met hierdie persoon (v.9).
Hier is ‘n klomp dinge waarvoor jy die Here kan dank wanneer jy swaarkry.
Die feit dat jy as ‘n Christen ly is ‘n bewys dat jy in Jesus se voetspore loop (1 Petrus 2:21).
Die Heilige Gees vertroos ons wanneer ons ly (Johannes 14:16).
Jou beproewing sal nie vir altyd duur nie en is kort in vergelyking met die ewigheid (2 Korintiërs 4:17).
Jy is nie die enigste een wat swaarkry nie. Daar is ander Christene wat dieselfde dinge moet deurmaak (1 Petrus 5:9).
Geen beproewing kan jou van God se liefde skei of maak dat jy jou redding verloor nie (Johannes 10:28-29, Romeine 8:38-39).
Jou siek en swak liggaam sal eendag opgewek word uit die graf en verheerlik word (Romeine 8:23).
God gebruik jou beproewing om jou soos Jesus te maak (Romeine 8:28-29).
Deur lyding versterk God jou geloof (Jakobus 1:2-4).
God het baie beloftes aan jou gegee om jou te help deur die swaarkry (Psalm 119:50).
God se Woord help jou in beproewing (Psalm 119:92).
Beproewing is ‘n middel om ons weg te draai van sonde (Psalm 119:67, 71).
Jy is nie hulpeloos in jou lyding nie. Jy kan (Psalm 50:15).
Daar is ander gelowiges wat saam met jou kan bid in jou lyding (Handelinge 4:23-24).
God heilig jou deur swaarkry (Hebreërs 12:10).
As jy deur die beproewing is sal jy meer vrug dra (Hebreërs 12:11).
Deur lyding bewys God dat jy sy kind is (Hebreërs 12:7-8).
Dinge soos volharding, karakter, en hoop word gebou deur lyding (Romeine 5:3-4).
As jy swaargekry het en vertroos is weet jy hoe om in die toekoms ander te vertroos wat soortgelyke lyding ervaar (2 Korintiërs 1:4).
Jou lyding mag die geleentheid vir iemand se bekering wees. Hoe sou die Romeinse tronkwag tot bekering gekom het as Paulus en Silas nie in die tronk was nie (Handelinge 16:25-34).
As dit met ons sleg gaan vertrou ons dikwels meer op die Here as in die goeie tye (2 Korintiërs 1:9).
Christene bid ook gewoonlik meer wanneer dit sleg gaan (2 Korintiërs 1:11).
Dit is verbasend hoeveel sondes jy kan doodmaak as jy in alles dankbaar is. Iemand wat onrein, wellustig, en immoreel is, is ondankbaar vir sy eie huweliksmaat. Of hy is ondankbaar omdat hy enkel en ongetroud is. Iemand wat angstig is of murmureer, is ondankbaar oor sy omstandighede. Iemand wat jaloers is, begeer, of steel, soek wat ander het en is nie dankbaar vir wat hy het nie. Iemand wat materialisties is, is nie dankbaar genoeg vir sy eie besittings nie. Iemand wat dobbel is onvergenoegd en ondankbaar vir sy salaris. Iemand wat te veel eet en homself aan kos vergryp is ondankbaar vir die kos op sy tafel. Iemand wat kerm en homself self-bejammer het nie die Here genoeg gedank vir die voordele wat hy het nie.
Iemand wat depressief is, is dikwels ondankbaar oor sy omstandighede. Iemand wat sy geld wanbestee soek nog en nog en nog. Hy is ondankbaar vir wat hy het. Iemand wat ander kritiseer het nog nooit die Here vir hulle goeie kwaliteite gedank nie. Iemand wat slegte skuld het is ondankbaar vir sy klein salaris (dis nie ‘n sonde om arm te wees nie). Iemand met anoreksia is ondankbaar met hoe sy of haar liggaam lyk. Iemand wat kompeterend is en altyd wil wen is nie dankbaar om tweede of derde te wees nie. En natuurlik is daar baie ander sondes en probleme (en selfs siektes soos hoë bloeddruk en maagswere) wat weer uit die begenoemde lys spruit. Al hierdie probleme kan opgelos word deur eenvoudig dankbaar te wees. Voordat iemand ‘n dankbare lewe kan lei moet hy ‘n nuwe hart ontvang. Wanneer hy die Here kan dank vir sy redding deur die evangelie sal hy dankbaar wees in alles.
‘n Gelowige wat v.16-18 gehoorsaam is ‘heavenly minded’ want in die hemel sal jy dit altyd uitvoer. Van jou kan dit gesê word (soos van die puritein Richard Sibbes) dat die hemel in jou is voordat jy in die hemel is.
This entry was posted in Dankbaarheid.Bookmark the permalink.